《受代有日呈谭勉翁谢与权》
宋代·唐庚

老来忽忽流年紧，三见涪江秋叶陨。祗缘二子日相从，便觉一瓢穷可忍。

东津晓作招隐赋，西楼暮得思归引。文字能令酒盏宽，江山未放诗才窘。

分题踊跃谁避席，得句欢呼同彼隼。泉名三逸本戏语，野史千年传不泯。

醉归半路飞蝙蝠，馀兴中宵伴蚯蚓。那知须鬓秃于笔，但见儿童长如笋。

留滞甘为西域胡，衰迟更结东游靷。故山咫尺未成归，坐使苍颜厚如胗。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。